Diari Oficial de la Generalitat Valenciana


Sumari del DOGV 5131, del 09-11-2005 (2005/11301)

Informació pública de les bases específiques de la convocatòria per a la provisió com a funcionari de carrera d'una plaça d'agent de policia local.
---------------------------------------------------------------------------------------------------------------------------------------------------

### Dades del document

Número de DOGV
:   5131

Data del DOGV
:   09-11-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/11827


Data del document
:   11-10-2005

Organisme emissor
:   Ajuntament de Benijofar

Tipus de document
:   Convocatòria

Anàlisi jurídica

 Descriptors 

:   * Benijófar
    * administració local
    * policia
    * concurs administratiu

Informació pública de les bases específiques de la convocatòria per a la provisió com a funcionari de carrera d'una plaça d'agent de policia local. [2005/M11961]
  
Per Resolució de l'Alcaldia, de data 21 de juny de 2005, s'ha acordat aprovar les bases i donar publicitat a la següent convocatòria
  
Bases específiques que han de regir la convocatòria per a la provisió com a funcionari de carrera d'una plaça d'agent de policia local.
  
Primera. Plaça convocada i sistema de selecció
  
Es convoca els interessats a cobrir, com a funcionari de carrera, una plaça d'agent de la policia local, enquadrada en l'escala d'administració especial, subescala serveis especials, classe policia local i els seus auxiliars (escala bàsica), i en el grup C dels establits en l'article 25 de la Llei 30/1984, de 2 d'agost, de Mesures de Reforma de la Funció Pública.
  
La plaça convocada serà proveïda mitjançant oposició per torn lliure, de conformitat amb el que estableix el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana.
  
Segona. Requisits dels candidats
  
Per a ser admesos a la realització de les proves selectives, els aspirants hauran de complir els següents requisits en la data en què acabe el termini de presentació d'instàncies:
  
- Tindre la nacionalitat espanyola.
  
- Estar en possessió del títol de Batxiller Superior o equivalent o complides les condicions per a obtindre'l en la data en què finalitze el termini de presentació d'instàncies.
  
- No patir cap malaltia ni defecte físic que impedisca l'exercici de les funcions, d'acord amb el quadre d'exclusions mèdiques que s'indiquen en l'Orde de 22 de desembre de 1997, de la Conselleria de Presidència, i tindre una estatura mínima d'1,65 metres els hòmens i 1,60 metres les dones.
  
- Tindre complits 18 anys, sense excedir l'edat de 30. Només als efectes de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, com a policia local o auxiliar de policia local.
  
- No haver sigut separat mitjançant expedient disciplinari del servei de l'estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.
  
- Estar en possessió dels permisos que habiliten per a la conducció de vehicles de les classes B i que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/Kg.
  
Tercera. Drets d'examen
  
Els drets d'examen, que es fixen en la quantitat de 25 euros, els pagaran els aspirants en presentar la instància, i hauran d'adjuntar-hi el justificant de pagament. Només se'ls tornaran en el cas de no ser admesos a examen per falta dels requisits exigits.
  
Quarta. Instàncies
  
Les instàncies per a sol·licitar prendre part en la convocatòria, en què els aspirants hauran de manifestar expressament que compleixen tots i cada un dels requisits exigits en les bases, es dirigiran a l'alcalde president de la corporació.
  
Les instàncies es presentaran en el Registre General de l'Ajuntament de Benijófar o a través de qualsevol dels mitjans establits en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.
  
En la instància per a prendre part en esta convocatòria, els aspirants hauran de manifestar que compleixen tots i cada un dels requisits exigits en estes bases i que es comprometen a prestar el preceptiu jurament o promesa.
  
El termini de presentació d'instàncies serà de 20 dies naturals, comptats a partir de l'endemà de la publicació de l'extracte d'esta convocatòria en el Boletín Oficial del Estado.
  
Haurà d'unir-se a la instància fotocòpia del document acreditatiu d'haver ingressat en el número de compte 2090 7310 37 405589191 la quantitat de 25 euros, en concepte de drets d'examen.
  
Cinquena. Admissió d'aspirants
  
Per a ser admesos a les proves selectives, bastarà que els aspirants manifesten en les seues instàncies que compleixen totes i cada una de les condicions exigides en estes bases, referides a la data de finalització del termini de presentació d'instàncies, i que hagen pagat els drets d'examen.
  
Expirat el termini de presentació d'instàncies, mitjançant una resolució de l'Alcaldia, s'aprovarà la llista d'aspirants admesos i exclosos, en el termini màxim d'un mes. La dita resolució es publicarà en el Butlletí Oficial de la Província d'Alacant i al tauler d'anuncis de l'Ajuntament, concedint-se un termini de 10 dies hàbils a efectes que els aspirants exclosos esmenen els defectes. No obstant això, els errors de fet podran esmenar-se en qualsevol moment, d'ofici o a petició de l'interessat.
  
En la resolució per la qual s'aproven les llistes es determinarà la composició del tribunal, així com el lloc, data i hora de celebració del primer exercici de l'oposició.
  
Contra esta resolució es podrà presentar reclamació en el termini de 15 dies hàbils, comptats a partir de l'endemà de la publicació en el Butlletí Oficial de la Província d'Alacant. Si es presenten reclamacions seran acceptades o rebutjades en la resolució per la qual s'aprove la llista definitiva, que es publicarà, així mateix, en els llocs indicats per a la llista provisional. En el cas que no es presente cap reclamació, la llista provisional d'aspirants admesos i exclosos quedarà elevada a definitiva sense necessitat de nova publicació.
  
Sisena. Tribunal qualificador
  
El tribunal qualificador de les proves convocades estarà compost pels membres següents:
  
President: l'alcalde president de la corporació o regidor en qui delegue.
  
Secretària: la secretària general de la corporació o funcionari de la corporació en qui delegue.
  
Vocals:
  
- Un portaveu per cada un dels grups polítics presents en la corporació, o regidors en qui deleguen.
  
- El regidor delegat de Trànsit i Seguretat de l'Ajuntament de Benijófar o regidor en qui delegue.
  
- Un regidor de lliure designació per l'Alcaldia.
  
- Un representant designat per la direcció general de la Generalitat Valenciana competent en matèria de policia local.
  
- Un representant designat per la direcció general de la Generalitat Valenciana competent en matèria d'administració local.
  
- El cap del cos de la policia local de la corporació convocant o, si no n'hi ha, un funcionari de la corporació d'igual o superior categoria, preferentment pertanyent al cos de la policia local.
  
- Dos representants dels treballadors nomenats per les organitzacions sindicals més representatives a nivell estatal i de comunitat autònoma així com els sindicats que hagen obtingut el 10% o més en les eleccions per a delegats i juntes de personal.
  
La designació del tribunal inclourà la dels respectius suplents.
  
La corporació sol·licitarà dels òrgans corresponents la designació dels seus respectius representants, que haurà d'efectuar-se en el termini dels 20 dies següents al de la recepció de la sol·licitud.
  
Tots els membres del tribunal tindran veu i vot.
  
El tribunal podrà nomenar assessors especialistes per a la realització i correcció de les proves en què ho jutge necessari. En este cas, el seu nomenament es farà públic junt amb el del tribunal, tenint veu però no vot.
  
La designació dels membres del tribunal inclosos els seus respectius suplents, així com la dels assessors especialitzats es farà pública en el Butlletí Oficial de la Província d'Alacant, en la publicació de la llista definitiva d'admesos i exclosos, així com al tauler d'anuncis de l'Ajuntament.
  
Els vocals del tribunal hauran de posseir titulació acadèmica o especialització igual o superior als llocs oferits i no podrà constituir-se ni actuar sense l'assistència com a mínim de la meitat dels seus membres, titulars o suplents.
  
Els membres del tribunal hauran d'abstindre's d'intervindre i notificar-ho al president d'este, quan concórreguen en ells circumstàncies de les establides en l'article 28.2 de la Llei 30/1992, o si hagueren realitzat tasques de preparació d'aspirants a proves selectives en els cinc anys anteriors a la publicació de la respectiva convocatòria. El president podrà sol·licitar dels membres del tribunal declaració expressa d'estes circumstàncies. Així mateix, els aspirants podran recusar els membres del tribunal quan concórreguen les circumstàncies que disposa l'esmentat article 28.2 de la Llei 30/1992.
  
Setena. Començament i desenvolupament de les proves selectives
  
Les proves selectives començaran una vegada transcorregut almenys un mes des de la publicació de l'anunci de la convocatòria en el Boletín Oficial del Estado. El començament s'anunciarà al tauler d'edictes de l'Ajuntament amb 15 dies d'antelació com a mínim, i en l'anunci s'expressarà el dia, hora i lloc en què haurà de tindre lloc. El començament de la resta d'exercicis s'anunciarà igualment al tauler d'anuncis de l'Ajuntament, i haurà de transcórrer entre la celebració d'un i de l'altre un mínim de 48 hores i fer-se públic amb una antelació mínima de 24 hores.
  
Una vegada començades les proves no serà obligatòria la publicació dels successius anuncis de celebració de la resta d'exercicis en el Butlletí Oficial de la Província d'Alacant. Estos anuncis haurà de fer-los públics el tribunal al tauler d'edictes municipal, amb 12 hores d'antelació del començament d'estes, si es tracta del mateix exercici, o de 24 hores, si es tracta d'un nou exercici.
  
Des de l'acabament d'un exercici o prova fins al començament del següent, haurà de transcórrer un termini mínim de 72 hores i màxim de 45 dies naturals.
  
Amb la sol·licitud prèvia unànime dels aspirants, el tribunal podrà reduir els terminis indicats en els paràgrafs anteriors.
  
Els aspirants seran convocats en crida única, excepte casos de força major degudament justificats i apreciats lliurement pel tribunal. La falta de presentació d'un aspirant en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procediment selectiu.
  
Per a establir l'orde en què hauran d'actuar els aspirants en aquells exercicis que no es puguen realitzar conjuntament, caldrà ajustar-se a l'orde alfabètic dels cognoms.
  
El tribunal podrà requerir en qualsevol moment als aspirants que acrediten la seua identitat, i amb tal fi hauran d'anar proveïts del document nacional d'identitat.
  
Huitena. Fases i exercicis de les proves selectives
  
Els exercicis selectius corresponents a esta plaça seran els següents:
  
Fase prèvia.
  
Mesurament d'estatura.
  
Prova psicotècnica.
  
Consistirà en la realització d'un exercici o prova psicotècnica aptitudinal i de personalitat, proposada pel tribunal i ajustada a l'Orde de 5 de desembre de 1994, de la Conselleria d'Administració Pública.
  
La dita prova es qualificarà com a apte o no apte i tindrà caràcter eliminatori.
  
Temps màxim: el fixarà el tribunal en funció de la prova a realitzar.
  
La superació de dita prova als municipis de la Comunitat Valenciana, expressament homologada per l'Institut Valencià de Seguretat Pública, tindrà una validesa d'un any des de la realització, i eximirà durant este període l'aspirant de tornar a realitzar-la.
  
Reconeixement mèdic.
  
A esta prova hauran de comparéixer els aspirants aportant certificat mèdic oficial, que haurà de ser expedit per facultatiu degudament habilitat i en què haurà de constar expressament l'aptitud o falta d'esta per a l'exercici del càrrec i que este s'ha efectuat d'acord amb el quadre d'exclusions establit per Orde de 22 de desembre de 1997, de la Conselleria de Presidència. El dit certificat mèdic haurà d'aportar-se en el moment de presentar la instància i estar expedit en els 10 dies anteriors a la seua presentació.
  
La dita prova es qualificarà com a apte o no apte i tindrà caràcter eliminatori.
  
La superació d'esta prova en les convocatòries, homologada expressament per l'IVASP, tindrà una validesa d'un any des de la seua realització, i quedaran exempts de realitzar-la aquells que en tal període l'hagen superada, sempre que no es produïsquen malalties o malalties que, a judici del tribunal mèdic, justifiquen tornar-les a passar, en virtut de l'Orde d'1 de juny de 2001, de la Conselleria de Justícia i Administracions Públiques, de desplegament del Decret 88/2001, de 24 d'abril, del Govern Valencià..
  
No obstant això, els aspirants proposats pel tribunal hauran de sotmetre's a una exploració mèdica de contrast per un facultatiu designat per l'Ajuntament de Benijófar, que es realitzarà d'acord amb el mateix quadre d'exclusions de l'orde anteriorment esmentada.
  
Primer exercici: proves d'aptitud física.
  
De caràcter obligatori i eliminatori i consistiran a superar proves d'aptitud física que posen de manifest la capacitat per a l'exercici del lloc de treball, el contingut i les marques mínimes de les quals seran les següents:
  
Escalada de corda amb presa de peus: hòmens, 4 metres; dones, 3 metres.
  
Salt de longitud amb carrera: hòmens, 4 metres; dones, 3,80 metres.
  
Salt d'altura: hòmens, 1,10 metres; dones, 1 metre.
  
Carrera de velocitat de 60 metres: hòmens, 10 segons; dones, 12 segons.
  
Carrera de resistència de 1.000 metres: hòmens, 4 minuts; dones, 4 minuts 10 segons.
  
Prova de resistència abdominal en un temps no superior a 90 segons que hauran de realitzar (40 per a hòmens i 35 per a dones) sota les condicions següents:
  
Posició inicial: estés supí (boca amunt) amb les mans entrellaçades per darrere del cap i els genolls flexionats a 90º aproximadament.
  
No hi ha cap punt de recolzament per als peus, ja que açò implicaria la posada en acció del recte anterior de la cuixa i psoes ilíac.
  
En cada repetició, l'aspirant haurà de pujar el tronc fins a la vertical, mantenint les mans entrellaçades darrere del cap i tornar a la posició inicial, encara que no serà necessari que la regió dorsal de l'esquena contacte amb el sòl en cada repetició.
  
La velocitat d'execució no és important, per la qual cosa el temps serà raonadament ampli, sense excedir en cap cas de 90 segons.
  
Durant el temps per a la realització de la prova l'aspirant podrà realitzar breus parades de recuperació.
  
Es comptabilitzaran totes les repeticions correctes efectuades durant els 90 segons de la prova.
  
La qualificació d'este exercici, que haurà d'efectuar-se com a màxim en tres intents, serà d'apte o no apte, havent de superar, com a mínim, quatre de les proves per a ser qualificat com a apte.
  
No s'admeten certificats d'haver superat les proves en altres municipis.
  
L'Ajuntament queda eximit de tota responsabilitat pels accidents o lesions que pogueren produir-se els aspirants com a conseqüència de l'actuació en estes proves. A més, els aspirants hauran d'acudir proveïts de roba i calçat esportiu, adequat per al desenvolupament de l'exercici.
  
Segon exercici: qüestionari.
  
De caràcter obligatori i eliminatori.
  
Consistirà a contestar per escrit un qüestionari d'un mínim de 50 preguntes i màxim de 75 preguntes, amb quatre respostes alternatives, una d'elles certa, sobre els temes indicats en els grups primer a quart, ambdós inclusivament, del temari que figura al final d'esta convocatòria.
  
Temps màxim: una hora i 30 minuts.
  
Les preguntes d'esta prova es puntuaran de la forma següent:
  
- Cada pregunta contestada correctament puntuarà 0,133 punts.
  
- Cada pregunta contestada de forma incorrecta (assenyalant com a vertadera una alternativa que no és la correcta), es penalitzarà amb 0,044 punts, és a dir, es puntuarà amb ?0,044 punts.
  
- Les preguntes sense contestar o contestades en més d'una de les alternatives no puntuaran, encara que alguna de les contestades siga la correcta, ni seran objecte de penalització.
  
La qualificació d'este exercici serà de 0 a 10 punts, havent d'obtindre's un mínim de 5 punts per a superar-lo
  
Tercer exercici: desenvolupament del temari.
  
De caràcter obligatori i eliminatori.
  
Consisteix a desenvolupar per escrit dos temes triats per l'aspirant de quatre extrets per sorteig, un de cada un dels grups primer a quart, ambdós inclusivament, del temari que figura al final d'esta convocatòria.
  
Tals temes seran llegits en sessió pública davant del tribunal que podrà formular les preguntes o aclariments que sobre estos jutge oportuns.
  
Temps màxim: una hora i 30 minuts i mínim d'una hora.
  
Es valorarà la claredat d'idees i el coneixement sobre els temes exposats.
  
La qualificació d'este exercici serà de 0 a 10 punts, havent d'obtindre's un mínim de 5 punts per a superar-lo.
  
Quart exercici: temes locals.
  
De caràcter obligatori i no eliminatori.
  
Consistirà en l'exposició per escrit d'un tema dels que componen el grup cinqué del temari que s'inclou com a annex d'estes bases, en un temps màxim d'una hora i mínim de 45 minuts, i es valoraran els coneixements exposats, la claredat en l'exposició, presentació, redacció i ortografia
  
El desenvolupament per escrit podrà substituir-se per la realització d'un exercici de preguntes amb respostes alternatives.
  
La qualificació d'este exercici serà de 0 a 5 punts.
  
El resultat i la qualificació de cada exercici es farà públic al tauler d'anuncis de l'Ajuntament, alhora que s'anunciarà el lloc, dia i hora de celebració de l'exercici següent.
  
El tribunal qualificarà les proves prèvies i el primer exercici d'esta oposició com a apte o no apte, a la vista del resultat de les proves realitzades.
  
En estos exercicis el tribunal podrà requerir l'ampliació o aclariment d'informes dels especialistes que hagen assessorat el tribunal en el desenvolupament d'estes proves a l'empara del que disposa la base sisena.
  
La valoració dels exercicis de desenvolupament del temari s'efectuarà mitjançant l'obtenció de la mitjana aritmètica de cada un dels membres del tribunal de selecció, havent de rebutjar-se a estos efectes totes les puntuacions màximes i mínimes quan entre elles existisca una diferència de 4 punts o més, servint, si escau, com a punt de referència la puntuació màxima obtinguda. La dita diferència serà de 2 punts quan es tracte de valorar els temes locals.
  
Els exercicis obligatoris que tinguen caràcter eliminatori es qualificaran de 0 a 10 punts, i seran eliminats els aspirants que no aconseguisquen una puntuació mínima de 5 punts en cada un d'ells.
  
Novena. Relació d'aprovats
  
Finalitzades les proves selectives, el tribunal farà pública al lloc o llocs de celebració de l'últim exercici o en aquells altres que estime oportuns la relació d'aspirants aprovats, per orde de puntuació final obtinguda.
  
El tribunal no podrà aprovar ni declarar que ha superat el present procediment selectiu un nombre d'aspirants superior al de places convocades.
  
El tribunal formularà proposta a la corporació de l'aspirant que, havent superat el procés selectiu, i amb la presentació prèvia de la documentació exigida per les bases de la convocatòria, haja d'incorporar-se a l'Institut Valencià de Seguretat Pública per a seguir un curs de formació teoricopràctic de caràcter selectiu.
  
Si l'aspirant aprovat renunciara a continuar el procés de selecció o en fóra exclòs per no tindre algun dels requisits exigits, no presentar la documentació, o per falsedat d'esta, o per no superar el curs selectiu, s'anul·laran les actuacions respecte d'este i el tribunal podrà proposar la inclusió en la llista d'admesos del mateix nombre que el d'exclosos per les anteriors causes, que hagen superat les proves selectives, i pel mateix orde de puntuació, els quals s'incorporaran a la realització del curs selectiu en les mateixes condicions que els anteriors, sense perjudici de la responsabilitat en què, si escau, pogueren haver incorregut.
  
Deu. Borsa de treball
  
Es constituirà amb la resta d'opositors que hagen superat com a mínim el tercer exercici de la convocatòria, i es formarà per orde de puntuació obtinguda en el procés selectiu, sumant a esta la valoració de fins a 2 punts per estar en possessió dels permisos que habiliten la conducció de vehicles automòbils i motocicletes destinats al servei d'urgències o emergències per a, si escau, nomenar-los com a funcionaris interins i/o estacionals per motius d'urgència o necessitat. La vigència d'esta borsa es mantindrà fins que es realitze un nou procés selectiu de llocs de policia local.
  
Onze. Curs selectiu
  
Finalitzades les proves selectives, el tribunal farà pública la relació d'aspirants aprovats, si n'hi ha, per orde de puntuació aconseguida, i elevarà la dita relació a l'Alcaldia Presidència, conjuntament amb l'acta de l'última sessió.
  
L'aspirant proposat que accedisca per torn lliure, amb la presentació prèvia de la documentació exigida, s'incorporarà a l'Institut Valencià de Seguretat Pública per a realitzar el primer curs teoricopràctic que se celebre, integrat per dos fases, una de formació i selecció en l'IVASP, amb una duració de 700 hores lectives i, una altra, una vegada superada l'anterior, de pràctiques en el mateix Ajuntament de Benijófar, amb una duració de dos mesos.
  
La qualificació del curs, tant del període teoricopràctic com de les pràctiques, correspondrà a l'IVASP, i la seua valoració es realitzarà amb base a criteris objectius, que tindran en compte, entre altres, els punts següents: assimilació dels coneixements impartits, responsabilitat, dedicació, actituds enfront del professorat i resta dels alumnes, i tots els aspectes de l'actuació de l'aspirant que siguen necessaris per a valorar la seua capacitat per a una adequada prestació de les funcions atribuïdes al lloc.
  
Durant la realització del curs teoricopràctic, l'Ajuntament convocant nomenarà l'aspirant funcionari en pràctiques d'este i percebrà les retribucions íntegres del lloc al qual aspira.
  
Acabat el curs teoricopràctic, l'IVASP comunicarà a l'òrgan competent de la corporació la relació d'aspirants que hagen superat l'esmentat curs, amb indicació de la puntuació o qualificació obtinguda a efectes del seu nomenament com a funcionaris de carrera.
  
Els aspirants que hagueren realitzat amb anterioritat el curs selectiu per a l'accés a la categoria convocada als municipis de la Comunitat Valenciana, quedaran exempts de realitzar-lo, mitjançant una resolució del director general competent en matèria de policia, a proposta del director de l'IVASP, si no hagueren transcorregut més de quatre anys des de la data de realització i superació d'este i no s'haguera alterat substancialment el seu contingut.
  
Els qui, sense causa justificada, no prengueren possessió dins del termini assenyalat, perdran tots els drets derivats de l'oposició i del subsegüent nomenament conferit.
  
Dotze. Presentació de documents
  
L'aspirant proposat pel tribunal haurà d'aportar davant de la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en les presents bases de convocatòria:
  
- Certificat de naixement expedit pel registre civil corresponent o fotocòpia del DNI, degudament compulsada.
  
- Original o fotocòpia compulsada del títol acadèmic exigible segons la corresponent convocatòria o justificant d'haver pagat els drets per a expedir-lo, sense perjudici de la posterior presentació, exigible segons la corresponent convocatòria.
  
- Declaració de no haver sigut separat mitjançant expedient disciplinari en qualsevol administració o ocupació pública, així com de no trobar-se inhabilitat penalment per a l'exercici de funcions públiques.
  
- Fotocòpia compulsada dels permisos de conducció exigits com a requisit en les bases, o justificant d'haver pagat els drets de l'expedició, sense perjudici de la posterior presentació.
  
- Declaració prestada sota jurament o promesa de no haver sigut expulsat o separat mitjançant expedient disciplinari, del servei de cap de les administracions públiques, ni inhabilitat per a l'exercici de funcions públiques, així com de no trobar-se incapacitat ni en situació d'incompatibilitat per a ocupar la plaça de què es tracte.
  
L'aspirant que tinguera la condició de funcionari de carrera quedarà exempt de justificar documentalment les condicions generals que ja hagueren sigut acreditades per a obtindre el seu anterior nomenament. En tot cas, haurà de presentar original o fotocòpia compulsada del seu nomenament com a funcionari de carrera i el títol acadèmic exigit.
  
Qui en el termini indicat, i excepte cas de força major, no presentara la documentació, no podrà ser nomenat funcionari, i s'invalidarà l'actuació de l'interessat i la nul·litat subsegüent dels actes del tribunal respecte a este, sense perjudici de la responsabilitat en què poguera haver incorregut per falsedat en la seua instància.
  
En el cas que l'aspirant siga exclòs per no presentar la documentació, o per falsedat d'esta, el tribunal podrà proposar la inclusió en la llista d'admesos del mateix nombre que el d'exclosos per les anteriors causes, sempre que hagen superat les proves selectives i pel mateix orde que el que resulte d'aquelles.
  
Tretze. Nomenament
  
Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de la corporació local la relació dels aspirants que l'hagen superat, amb indicació de la qualificació obtinguda als efectes del seu nomenament com a funcionaris de carrera. Igualment comunicarà la relació dels aspirants que no hagen superat el curs teoricopràctic. Els nomenaments hauran d'efectuar-se en el termini màxim de 15 dies, comptats des de la comunicació de l'Institut Valencià de Seguretat Pública.
  
Els aspirants que no superen el curs teoricopràctic de selecció i formació podran incorporar-se al curs immediatament posterior. No obstant això, cessaran com a funcionaris en pràctiques, i podran ser nomenats novament quan s'incorporen al següent curs.
  
Si no superen este segon, quedaran definitivament decaiguts en el seu dret a participar en el procés de selecció instat i a la reserva de la plaça.
  
En l'acte de la presa de possessió, el funcionari nomenat haurà de prestar jurament o promesa de conformitat amb la fórmula que disposa l'article 31.c del Decret Legislatiu de 20 de març de 1991, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i el Reial Decret 707/1979, de 5 d'abril.
  
Catorze. Incidències i legislació aplicable
  
El tribunal queda facultat per a resoldre els dubtes que es presenten, interpretar estes bases i adoptar els acords necessaris per al bon orde de les proves selectives. En el no establit en estes bases s'aplicarà el que disposa la Llei 7/1985, de 2 d'abril, Reguladora de les Bases de Règim Local; la Llei 30/1984, de 2 d'agost, de Mesures per a la Reforma de la Funció Pública; el Reial Decret 896/1991, de 7 de juny, pel qual s'estableixen les regles bàsiques i programes mínims a què ha d'ajustar-se el procediment de selecció; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració General de l'Estat i Provisió de Llocs de Treball i Promoció Professional dels Funcionaris Civils de l'Administració General de l'Estat, d'aplicació supletòria en l'administració local; Decret 33/1999, de 9 de març, del Consell de la Generalitat Valenciana, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana; Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana; Orde d'1 de juny de 2001, de la Conselleria de Justícia i Administracions Públiques de desplegament del Decret 88/2001 i Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana i la resta de disposicions normatives que siguen d'aplicació.
  
Quinze. Recursos
  
Contra la convocatòria, les presents bases i tots els actes administratius definitius que se'n es deriven, els interessats podran interposar els oportuns recursos, en els casos i en la forma que disposa la Llei de Règim Jurídic de les Administracions Públiques i del Procediment Administratiu Comú, a partir del moment de la seua publicació.
  
Setze. Publicació
  
Les bases de la convocatòria es publicaran íntegrament en el Butlletí Oficial de la Província d'Alacant, així com en el Diari Oficial de la Generalitat Valenciana, i el seu extracte en el Boletín Oficial del Estado. Les successives publicacions s'efectuaran al tauler d'edictes de la corporació. No serà necessari efectuar notificacions o avisos individuals als opositors sobre el desenvolupament de les proves.
  
ANNEX
  
Temari
  
Grup primer. Dret Constitucional i Administratiu.
  
1. La Constitució Espanyola de 1978. Estructura, contingut i principis bàsics. Reforma de la Constitució.
  
2. Organització política de l'estat espanyol. Classe i forma d'estat. Organització territorial de l'estat. La Corona: funcions constitucionals del rei. Successió i regència. El referendament.
  
3. Les Corts Generals: les cambres. Composició, atribucions i funcionament. La funció legislativa. El poder executiu: el govern. Relacions entre el govern i les Corts Generals. El poder judicial. Estructura, organització i funcionament dels tribunals en el sistema espanyol.
  
4. L'organització territorial espanyola: les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.
  
6. L'Estatut d'Autonomia de la Comunitat Valenciana: La Generalitat Valenciana. Les Corts. El Govern o Consell. Les competències. Administració de justícia.
  
7. L'administració pública. La hisenda pública i l'administració tributària. El ciutadà i l'administració.
  
8. El Dret Administratiu. Fonts. Normes no parlamentàries amb rang de llei. El Reglament.
  
9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup segon. Règim local i policia.
  
11. El municipi, òrgans unipersonals de govern: l'alcalde. Els tinents d'alcalde. Els regidors.
  
12. Òrgans col·legiats de govern: l'Ajuntament en Ple. La Junta de Govern Local. Òrgans consultius i participatius: les comissions informatives. Les juntes de districte.
  
13. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Adquisició i pèrdua de la condició de funcionari.
  
14. Responsabilitat dels funcionaris. Reglament de Règim Disciplinari. Incoació i tramitació d'expedients.
  
15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.
  
16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la Policia Local en col·laboració amb la resta de forces i cossos. Policia governativa i judicial.
  
17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
18. El binomi policia local-ciutadà. Principis bàsics i normes d'actuació. Suports ètics. Règim disciplinari.
  
19. Legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari. Drets i deures.
  
20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies Locals. Sistema retributiu de les policies locals de la Comunitat Valenciana. Premis i distincions.
  
Grup tercer. Dret Penal i Policia Administrativa i Psicosociologia.
  
21. El Codi Penal: concepte d'infracció penal: delicte i falta. Les persones responsables criminalment dels delictes i les faltes.
  
22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució i corrupció de menors. Infraccions a les disposicions de trànsit i seguretat constitutives de delicte.
  
24. Delictes contra el patrimoni i l'orde socioeconòmic: furts, robatoris, extorsió; robatori i furt de vehicles.
  
25. Delictes contra l'administració pública: prevaricació i altres comportaments injustos; abandó de destí i l'omissió del deure perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts. L'entrada i registre en lloc tancat.
  
27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.
  
28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.
  
29. Els grups socials. Formació dels grups socials. Les masses i la seua tipologia. El procés de socialització.
  
30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.
  
Grup quart. Policia de trànsit i circulació.
  
31. El trànsit i la seguretat viària: concepte i objectius. L'home com a element de seguretat viària. Els conductors. Els vianants. El vehicle. Les vies.
  
32. La normativa sobre trànsit, circulació de vehicles de motor i seguretat viària: la llei de bases i el seu text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els seus preceptes encara vigents.
  
33. El Reglament General de Circulació. Estructura. Principals normes de circulació.
  
34. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.
  
35. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.
  
36. Reglament del procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.
  
37. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.
  
38. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.
  
39. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.
  
40. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals.
  
Grup cinqué. Temes locals.
  
41. L'Ajuntament de Benijófar. Organització municipal i serveis municipals.
  
42. Coneixement del terme municipal, guia de carrers del municipi, barris, partides rurals i urbanitzacions.
  
43. Geografia, història, economia, indústria, costums i tradicions del municipi.
  
44. Cultura, esport, festes, centres i entitats, monuments i llocs d'interés.
  
45. Ubicació d'edificis i dependències municipals, establiments públics, places, centres docents, sanitaris i la resta d'institucions i serveis d'utilitat pública. Carreteres comarcals, autonòmiques i nacionals que afecten o travessen el municipi.
  
Cosa que es fa pública perquè en prengueu coneixement.